Vidal de Canellas

Vidal de Canellas (1190?, Canyelles, Barcelona - 1252, Uesca, Aragón) estió bispe de Uesca y Chaca y compilador d'os distintos Fueros d'Aragón en a obra churidica conoixida como Vidal Mayor (1247), primera codificación cheneral de leis que rechirán en o Reino d'Aragón, efectuada en o reinau de Chaime I.

En os anyos 1220 estudio Dreito romano y canonico en a Universidat de Bolonya, a on conoixió a Ramon de Penyafort. En 1234 ocupó o cargo de canonche de Barcelona. En 1237 ye nombrau bispe de Uesca y Chaca, cargo que ocuparía dende 1238. Asistió ixe mesmo anyo a o seche de Valencia, como conciliador entre nobles aragoneses, por lo que obtenió o reconoiximiento d'o rei. Estió present asinas mesmo en os concilios de Tarragona y León d'o Roine (1245).

D'istos anyos data o encargo rechio de reunir en un unico codigo legal os fueros d'as villas aragonesas partindo d'o Fuero extenso de Chaca, que yera o mas amplo y desarrollau dica a calendata y que teneba o suyo orichen en o primer fuero atorgau a una ciudat, l'antigo Fuero de Chaca. 

Vidal de Canellas recibió o encargo en 1247 dimpués d'as deliberacions consensuadas en as Corz de Uesca d'ixe anyo, de redactar iste Fuero Cheneral.

A suya primera versión en latín, ye conoixida como Compilatio minor. Una reelaboración enamplada posterior en aragonés (a unica que s'ha conservau), conoixida por o suyo epigrafe In excelsis Dei Thesauris supondría a culminación d'a obra churidica que fixa definitivament o fuero ta o reino d'Aragón y divulgada con o nombre de Vidal Mayor. O dotze d'octubre de 1252 sinya o suyo testamento, lo que leva a pensar que moriría no guaire tiempo dimpués.

L'alcanz d'o Vidal Mayor supera a o d'una simpla colección de fueros, ye que incluye precisions tecnicas dirichidas a os foristas, que yeran os profesionals d'o Dreito que s'encargaban de redactar fueros, y a letraus expertos en l'administración de chusticia.

No s'ha dilucidau si o Vidal Mayor fue sancionau y promulgau por o rei Chaime I. Pareixe estió voluntat d'o rei promulgar-lo, pero contó con a oposición d'a nobleza d'o reino d'Aragón, apegada a o devantdito fuero chaqués. Por tot ixo, ya dentrau o sieglo XIV, nomás a Compilatio minor yera considerada como lei aragonesa, y o Liber in Excelsis Dei u Vidal Mayor, como o suyo mas prestichioso comentario. Manimenos, la ordinación y sistematización d'a Compilatio minor, que estió la d'uso "oficial", ye parellana a la d'a Compilatio Maior y fue realizada tamién por Vidal de Canellas.

Se veiga tamién
 Vidal Mayor

Referencias

Vinclos externos
  Ficha en www.catholic-hierarchy.org

Categoría:Bispes de Uesca
Categoría:Bispes de Chaca
Categoría:Bispes de Catalunya
Categoría:Naixius d'a provincia de Barcelona
Categoría:Naixius d'o Garraf
Categoría:1252 (muertes)